CELEX: 52018PC0068
Language: lv
Date: 2018-02-13
Title: Priekšlikums PADOMES ĪSTENOŠANAS LĒMUMS, ar ko Dānijai atļauj piemērot īpašu pasākumu, atkāpjoties no 75. panta Padomes Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 13.2.2018
            COM(2018) 68 final
            2018/0027(NLE)
            Priekšlikums
            PADOMES ĪSTENOŠANAS LĒMUMS,
            ar ko Dānijai atļauj piemērot īpašu pasākumu, atkāpjoties no 75. panta Padomes Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas noteikumiem, nolūkā vienkāršot pievienotās vērtības nodokļa (PVN) iekasēšanas procedūru vai nepieļaut noteiktu veidu izvairīšanos no nodokļu maksāšanas un nodokļu apiešanu. 
            
            
               Vēstulē, kas Komisijā reģistrēta 2017. gada 21. novembrī, Dānija lūdza atļauju pagarināt Padomes lēmumu (ES) 2015/992
                  1
                un piemērot pasākumu, atkāpjoties no PVN direktīvas 75. panta. 
            
            
               Saskaņā ar PVN direktīvas 395. panta 2. punktu Komisija par Dānijas lūgumu informēja pārējās dalībvalstis 2017. gada 7. decembra vēstulē un Franciju, Vāciju, Zviedriju un Čehijas Republiku 2017. gada 8. decembra vēstulē. Komisija 2017. gada 11. decembra vēstulē paziņoja Dānijai, ka tās rīcībā ir visa informācija, kas nepieciešama, lai izvērtētu lūgumu. 
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Lai vienkāršotu PVN iekasēšanu un cīnītos pret izvairīšanos no nodokļu maksāšanas, Dānija 2011. gadā lūdza atkāpi, kas ļautu ieviest vienotas likmes režīmu attiecībā uz privātas lietošanas vieglajiem kravas automobiļiem, kuru maksimālā atļautā masa nepārsniedz trīs tonnas un kuras ir reģistrētas izmantošanai tikai saimnieciskās darbības vajadzībām. Atkāpes lūgums tika apstiprināts ar Padomes 2012. gada 24. jūlija Īstenošanas lēmumu 2012/447/ES
                  2
               . Dānija lūdza piešķirt pasākuma pagarinājumu, kurš tika apstiprināts ar Padomes 2015. gada 19. jūnija Īstenošanas lēmumu (ES) 2015/992
                  3
               . Pēdējā Padomes īstenošanas lēmuma termiņš beidzās 2017. gada 31. decembrī. 
            
            
               Ja netiktu piemērots šāds atkāpes pasākums, Dānijas tiesību aktos paredzēts, ka nodokļa maksātājs pilnībā zaudētu tiesības atskaitīt PVN par transportlīdzekļa pirkuma izmaksām, ja tas privāti lietotu šādu transportlīdzekli, kurš reģistrēts lietošanai tikai saimnieciskās darbības vajadzībām. Dānija piemēro apturēšanas klauzulu saskaņā ar PVN direktīvas 176. pantu attiecībā uz PVN atskaitījumu par vieglo kravas automobiļu, kuru maksimālā atļautā masa nepārsniedz trīs tonnas, pirkuma un ekspluatācijas izmaksām. Ja uzņēmums reģistrē šādu vieglo kravas automobili izmantošanai tikai saimnieciskās darbības vajadzībām, tam ir tiesības pilnībā atskaitīt PVN par transportlīdzekļa pirkuma, kā arī ekspluatācijas izmaksām. Taču uzņēmumam, kurš reģistrē šādu vieglo kravas automobili izmantošanai gan saimnieciskās darbības, gan personīgām vajadzībām, nav tiesību atskaitīt PVN par pirkuma izmaksām, bet tas var pilnībā atskaitīt PVN par transportlīdzekļa ekspluatācijas izmaksām. 
            
            
               Iepriekš aprakstītā Dānijas sistēma var būt sarežģīti un dārgi administrējama gan nodokļa maksātājam, gan nodokļu administrācijai. Tādēļ Dānija ir lūgusi piemērot vienkāršotu procedūru, kas iepriekš bija noteikta ar Padomes Īstenošanas lēmumu 2012/447/ES un pēc tam ar Padomes Īstenošanas lēmumu (ES) 2015/992. 
            
            
               Dānijas izmantoto vienotās likmes sistēmu nodokļa maksātājs varētu izmantot līdz divdesmit dienām kalendārajā gadā par DKK 40 dienā. Summa DKK 40 dienā nosegtu tikai PVN, un Dānijas valdība to ir noteikusi, pamatojoties uz valsts statistikas datu analīzi. Līdzīgs maksājums saskaņā ar atsevišķu valsts tiesību aktu būs jāveic, lai segtu ienākuma nodokli par uzņēmuma automobiļa izmantošanu un piemaksu ikgadējam transportlīdzekļa ekspluatācijas nodoklim. Ja nodokļa maksātājs izmantotu transportlīdzekli vairāk nekā divdesmit dienas kalendārajā gadā, tiktu piemērota apturēšanas klauzula, un nodokļa maksātājs pilnībā zaudētu tiesības uz atskaitījumu par transportlīdzekļa pirkuma izmaksām. 
            
            
               Dānijas nodokļu iestādes ir izveidojušas elektronisku sistēmu, ar kuras palīdzību nodokļa maksātāji var samaksāt šo dienas vienotās likmes summu tiešsaistē. Iestādes uzskata, ka sistēma vienkāršo ar nodokļa maksātāju uzskaites pienākumus, kā arī nodokļu iestāžu pienākumu uzlikt un iekasēt nodokli.
            
            
               Vienkāršotā procedūra ir fakultatīva. Tāpēc nodokļa maksātājs joprojām varētu reģistrēt savus vieglos kravas automobiļus gan lietošanai saimnieciskajā darbībā, gan privātai lietošanai, ja tas atbilst viņa situācijai. 
            
            
               Kā prasīts Padomes Īstenošanas lēmuma (ES) 2015/992 3. pantā, Dānija kopā ar pagarinājuma lūgumu iesniedza ziņojumu, kurā ietverts pārskats par pasākumu. Saskaņā ar Dānijas iestāžu informāciju vienkāršotā procedūra pēdējo gadu laikā ir darbojusies ļoti labi un tām ir pamatoti iemesli turpināt izmantot šādu procedūru. Tā kā Komisija atkāpes pasākumu pieņems tad, kad būs zaudējis spēku Padomes Īstenošanas lēmums (ES) 2015/992 (t. i., pēc 2017. gada 31. decembra), ar šo priekšlikumu nevar pagarināt iepriekšējo pasākumu. 
            
            
               •Saskanība ar pašreizējiem noteikumiem konkrētajā politikas jomā
            
            
               PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, kuri ierobežo tiesības atskaitīt nodokļus attiecībā uz vieglajiem pasažieru automobiļiem. 
            
            
               
                  Neatkarīgi no iepriekšējām iniciatīvām iedibināt noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     4
                  , šāda atkāpe ir lietderīga, kamēr tiek gaidīta šo noteikumu saskaņošana ES līmenī. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
         
         
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               •Proporcionalitāte
            
            
               Priekšlikums ir saskaņā ar proporcionalitātes principu šādu iemeslu dēļ. 
            
            
               Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus. 
            
            
               Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot PVN saistības un PVN iekasēšanu, kā arī apkarot izvairīšanos no nodokļu maksāšanas. 
            
            
               
            
            
               •Instrumenta izvēle
            
            
               Ierosinātais instruments: Padomes īstenošanas lēmums.
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm. 
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Dānijas lūgumus, un tas attiecas tikai uz šo dalībvalsti. 
               
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs. 
            
            
               •Ietekmes novērtējums
            
            
               
                  Priekšlikuma mērķis ir novērst PVN nemaksāšanu un vienkāršot nodokļa iekasēšanas procedūru, un tādējādi tas, iespējams, pozitīvi ietekmēs kā uzņēmumus, tā administrācijas. Dānija šo risinājumu uzskata par piemērotu pasākumu. Dānija iesniedza ziņojumu par šā pasākuma pārskatu, saskaņā ar kuru vienkāršotā procedūra pēdējo gadu laikā ir darbojusies ļoti labi, un tai ir pamatoti iemesli turpināt izmantot šādu procedūru. 
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu. 
               
            
            
               5.CITI ELEMENTI
            
         
         
            
               
                  Priekšlikumā ir iekļauta turpināmības klauzula; automātisks termiņš, kas ir noteikts līdz 2020. gada 31. decembrim.
               
               
                  Gadījumā, ja Dānija apsvērtu atkāpes pasākumu pagarināt vēl pēc 2020. gada, ne vēlāk kā 2020. gada 31. martā būtu jāiesniedz Komisijai ziņojums, kurā ietverts pārskats par pasākumu kopā ar pagarinājuma lūgumu. 
               
               
            
            
               2018/0027 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Dānijai atļauj piemērot īpašu pasākumu, atkāpjoties no 75. panta Padomes Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  5
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar vēstuli, kas Komisijā reģistrēta 2017. gada 21. novembrī, Dānija saskaņā ar Direktīvas 2006/112/EK 395. panta 2. punktu lūdza atļauju piemērot pasākumu, atkāpjoties no PVN direktīvas 75. panta, kas reglamentē tiesības uz PVN priekšnodokļa atskaitīšanu.
            
            
               (2)Saskaņā ar Direktīvas 2006/112/EK 395. panta 2. punkta otro daļu Komisija ar 2017. gada 7. decembra un 2017. gada 8. decembra vēstulēm informēja pārējās dalībvalstis par Dānijas lūgumu, ko tā iesniegusi ar 2017. gada 11. decembra vēstuli, un paziņoja Dānijai, ka tās rīcībā ir visa informācija, ko tā uzskata par vajadzīgu, lai izvērtētu šo lūgumu.
            
            
               (3)Ja netiktu piemērots atkāpes pasākums, Dānijas tiesību aktos paredzēts, ka nodokļa maksātājam ir tiesības pilnībā atskaitīt priekšnodokli par transportlīdzekļa pirkuma un ekspluatācijas izmaksām, ja vieglais kravas automobilis, kura maksimālā atļautā masa nepārsniedz trīs tonnas, tiek reģistrēts Dānijas iestādēs izmantošanai tikai saimnieciskās darbības vajadzībām. Ja vēlāk šāds transportlīdzeklis tiek lietots privātām vajadzībām, nodokļa maksātājs zaudē tiesības atskaitīt PVN par transportlīdzekļa pirkuma izmaksām. 
            
            
               (4)Lai mazinātu šā režīma ietekmi, Dānija lūdza atļauju piemērot īpašu pasākumu, atkāpjoties no 75. panta Padomes Direktīvā 2006/112/EK. Atbrīvojumu piešķīra ar Padomes Īstenošanas lēmumu 2012/447/ES
                  6
                un pēc tam ar Padomes 2015. gada 19. jūnija Īstenošanas lēmumu (ES) 2015/992
                  7
               . Pēdējā Padomes Īstenošanas lēmuma termiņš beidzās 2017. gada 31. decembrī. 
            
            
               (5)Pasākums ļautu nodokļa maksātājiem, kas ir reģistrējuši transportlīdzekli izmantošanai tikai saimnieciskās darbības vajadzībām, izmantot transportlīdzekli ar saimniecisko darbību nesaistītām vajadzībām un saskaņā ar Padomes Direktīvas 2006/112/EK 75. pantu aprēķināt ar nodokli apliekamo pakalpojuma sniegšanas apmēru uz dienas vienotas likmes pamata, nevis zaudēt tiesības atskaitīt PVN par transportlīdzekļa pirkuma izmaksām. 
            
            
               (6)Šo vienkāršoto aprēķina metodi tomēr būtu jāpiemēro tikai tad, ja transportlīdzeklis ar saimniecisko darbību nesaistītām vajadzībām tiek lietots tikai divdesmit dienas katrā kalendārajā gadā, un maksājamā PVN vienotās likmes summa būtu jānosaka DKK 40 par katru ar saimniecisko darbību nesaistīta lietojuma dienu. Šo summu ir noteikusi Dānijas valdība, pamatojoties uz valsts statistikas datu analīzi.
            
            
               (7)Šā pasākuma mērķis, kurš būtu jāpiemēro vieglajiem kravas automobiļiem, kuru maksimālā atļautā masa nepārsniedz trīs tonnas, ir vienkāršot ar PVN saistītos pienākumus nodokļa maksātājiem, kas transportlīdzekli, kurš reģistrēts izmantošanai saimnieciskās darbības vajadzībām, dažreiz lieto ar saimniecisko darbību nesaistītām vajadzībām. Tomēr nodokļa maksātājs varētu joprojām izvēlēties, vai reģistrēt vieglo kravas automobili lietošanai gan saimnieciskām, gan privātām vajadzībām. Tādējādi nodokļa maksātājs zaudētu tiesības atskaitīt PVN par attiecīgā transportlīdzekļa pirkšanu, bet tam nebūtu jāmaksā dienas maksa par privātu lietošanu.
            
            
               (8)Pasākums, kas nodrošina, ka nodokļa maksātājam, kas dažreiz ar saimniecisko darbību nesaistītām vajadzībām lieto transportlīdzekli, kurš reģistrēts izmantošanai saimnieciskās darbības vajadzībām, netiek atņemtas visas tiesības atskaitīt priekšnodokli par minēto transportlīdzekli, atbilst vispārējiem noteikumiem par atskaitīšanu, kas noteikti Padomes Direktīvā 2006/112/EK. 
            
         
         
            
               (9)Atļaujai vajadzētu būt spēkā ierobežotu laikposmu. 
            
            
               (10)Ja Dānija lūdz atkāpes pasākumu vēlreiz pagarināt uz laiku pēc 2020. gada, tai kopā ar pagarinājuma lūgumu Komisijai būtu jāiesniedz ziņojums ne vēlāk kā 2020. gada 31. martā.
            
            
               (11)Tiek uzskatīts, ka atkāpei ir tikai nenozīmīga ietekme uz galapatēriņa posmā iekasētajiem kopējiem PVN ieņēmumiem un nav nelabvēlīgas ietekmes uz Savienības pašu resursiem, ko veido iekasētais PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Padomes Direktīvas 2006/112/EK 75. panta, ja nodokļa maksātājs savām privātajām vai sava personāla, vai – plašākā nozīmē – ar savu saimniecisko darbību nesaistītām vajadzībām lieto vieglo kravas automobili, kurš ir reģistrēts lietošanai tikai saimnieciskās darbības vajadzībām, Dānijai ir tiesības noteikt ar nodokli apliekamo summu, izmantojot vienoto likmi par katru šāda lietojuma dienu.
            
            
               Pirmajā daļā minētā vienotā dienas likme ir DKK 40. 
            
            
               2. pants
            
            
               Pasākumu, kas minēts 1. pantā, piemēro tikai vieglajiem kravas automobiļiem, kuru atļautais maksimālais kopējais svars ir trīs tonnas. 
            
            
               Šo pasākumu nepiemēro, ja privātais lietojums pārsniedz divdesmit dienas kalendārajā gadā.
            
            
               3. pants
            
            
               Lēmums stājas spēkā tā paziņošanas dienā.
            
            
               Šis lēmums zaudē spēku 2020. gada 31. decembrī.
            
            
               Jebkuru lūgumu pagarināt šajā lēmumā paredzētā pasākuma piemērošanu iesniedz Komisijai līdz 2020. gada 31. martam, un tam pievieno ziņojumu, kurā ietverts pārskats par pasākumu. 
            
            
               4. pants
            
            
               Šis lēmums ir adresēts Dānijas Karalistei.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 25.6.2015., 66. lpp.
               
               
                  
                     (2)
                  
                        OV L 202, 28.7.2012., 24. lpp.
               
               
                  
                     (3)
                  
                        OV L 159, 25.6.2015., 66. lpp. 
               
               
                  
                     (4)
                  
                        COM (2004) 728 galīga redakcija – priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā
                  
                  (OV C 153, 21. 05. 2014., 3. lpp.) 
               
               
                  
                     (5)
                  
                        OV L 347, 11.12.2006., 1. lpp.
               
               
                  
                     (6)
                  
                        OV L 202, 28.7.2012., 24. lpp.
               
               
                  
                     (7)
                  
                        OV L 159, 25.6.2015., 66. lpp.